# בס"ד מצוה לא'- מצות קידוש שבת בדברים

עימד וסידר מחדש : חגי לב- מעלות

לדבר דברים ביום שבת בהכנסתו וכן ביציאתו,

שיהיה בהם זכר גדולת היום ומעלתו והבדלתו לשבח משאר הימים שלפניו ואחריו.

שנאמר: "זכור את יום השבת לקדשו" [שמות כ', ח'].

כלומר: זכרהו זכר קדושה וגדולה.

ובפירוש אמרו לנו חכמינו [פסחים דף ק"ו ע"א] שדברים אלה- מצווים אנו לאומרן על היין,

שכן בא הפירוש 'זכרהו על היין'.

והענין הוא,

שנותנין בכוס רביעית יין חי או מזוג, או יותר מרביעית אבל לא פחות מזה,

והמזיגה ידועה שהיא על חלק אחד של יין חי וטוב שלשה חלקי מים,

ומברכין עליו קדוש שבת כמו שידוע הנוסח בין היהודים.

וכן ביציאת שבת גם כן מברכין על היין לכבוד היום,

ואותה ברכה של מוצאי שבת נקראת הבדלה.

משרשי מצוה זו

כדי שנתעורר מתוך מעשה זה לזכור גדולת היום,

ונקבע בלבבינו אמונת חידוש העולם, כי ששת ימים עשה השם וגו'.

ועל כן נתחייבנו לעשות המעשה עם היין, לפי שטבע האדם מתעורר בו הרבה שהוא סועד ומשמח,

וכבר אמרתי לך כי לפי התעוררות האדם ומעשהו יתפעל אל הדברים לעולם.

ומזה השורש אמרו ז"ל בגמרא:

ש'אם הפת חביב על אדם יותר - יקדש על הפת' [פסחים דף ק"ו ע"ב].

כי אז מתעורר טבעו יותר למה שהוא תאב.

ואף על פי שביציאת היום לא אמרו כן,

אלא שחייבו להבדיל ביין על כל פנים, גם בזה צדקו !

כי הם ז"ל, גם התורה השלמה, יבחרו לעולם ברוב,

ובאמת כי רוב העולם יתאוו אל השתיה במוצאי שבת יותר מן האכילה,

לפי שכבר קבעו סעודה גדולה ביום לכבוד השבת.

ואין צורך לתת טעם על חייבם אותנו שיהיה בכוס רביעית,

דפחות מזה השיעור אינו ראוי ולא יתעורר לב האדם עליו.

ואשר חייבונו :

^ בהדחת הכוס,

^ ושלא לטעום כלום עד שיקדש,

^ ושיקדש במקום סעודה כל זה ענפי שורש ההתעוררות שאמרתי [=לעיל] .

דיני המצוה

כגון:

נוסח הקידוש וההבדלה איזה הוא,

ואיזה יין ראוי לקדש עליו ואי זה אינו ראוי,

ואם מקדשין או מבדילין בשכר,

והאוכל בערב שבת וקדש עליו שבת, או בשבת ויצא שבת,

וכן נוסח קידוש ימים טובים והבדלתן,

ודיני הברכה שאנו חייבין לברך על הנר במוצאי שבת ויום הכפורים,

ודיני הברכה שאנו חייבים לברך על הבשמים במוצאי שבת,

ואיזו בשמים הן הראוין לברך עליהן או שאינם ראויין, ויתר פרטיה,

מבוארים בסוף פסחים [דף ק' ע"א ואילך] ובמקומות מברכות [דף מ"ג ע"א, נ"א ע"ב].

ונוהגת בכל מקום ובכל זמן, בזכרים ובנקבות.

ואף על פי שהיא מן המצוות שהזמן גרמא, שכן למדונו רבותינו ז"ל : שהנשים חיבות בקדוש והבדלה [ברכות דף כ', ע"ב].

ועובר עליה ולא קדש השבת בדברים - ביטל מצות עשה!

ואם קידשו בדברים בלא יין ובלא פת - דיעבד יצא ידי תורה.